ANC-LP bevestig skuif uit finansieskomiteeArgieffoto ANC-LP Makhosi Khoza het Dinsdag bevestig sy skuif uit die parlement se staande komitee vir finansies, maar wou nie bespiegeling dat dié pos moontlik deur die voormalige Eskom-hoof, Brian Molefe, gevul sal word, bevestig nie. Khoza het gesê sy weet nie waarom sy uit haar posisie geskuif word nie. “As jy meer wil weet oor my aanstelling en die skuif, is Jackson Mthembu die persoon om mee te praat. Hy is die een wat verantwoordelik is vir die ontplooiing van ANC-lede,” het Khoza gesê. Khoza is ook ŉ lid van die ad hoc-komitee wat op die been gebring is om die SAUK te ondersoek. Sy het gesê sy het verlede week ŉ brief ontvang waarin sy ingelig word dat sy na die portefeulje komitee vir die staatsdiens en administrasie geskuif word. Die datum op die brief is glo 8 Februarie. “Ek kan bevestig ek is in die komitee vir die staatsdiens en administrasie. Ek is nou die nuwe voorsitter, maar dit sal Woensdag bevestig word wanneer ek amptelik aangestel word. Dit sal more-oggend gebeur as ons ‘n kworum het.” Opposisiepartye het Molefe se ontplooiing na die parlement ten sterkste veroordeel en gesê hy word gereedgemaak vir ŉ posisie in die parlement se komitee oor finansies. Daar word ook bespiegel dat dit die eerste stap is om hom uiteindelik in die departement van finansies te kry.